**Stă sufletul fără iubire**

*Vasile Voiculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stă sufletul fără iubire, ca o fântână părăsită,

 C-un pic de apă-n fund, sălcie, sub năruirea de pereți ...

 Stă-n marginea de drum fântâna netrebnică și oropsită,

 Cșci nimeni n-o mai cercetează; găleata-i spânzură dogita

 Și-n ghizdurile putrezite cresc brusturi și-nfloresc bureți.

 Stă sufletul fără iubire, pustiu, ca mărul fără roade,

 Paraganit într-o livadă și plin de lacome omizi,

 Ce-l năpădesc în primăvară și toată frunza încet o roade

 Și toată floarea, otrăvită, se scutură curând și cade,

 Lăsându-i crengile uscate ca niște sterpe palamizi.

 Stă sufletul fără iubire cum stă o vatră ruinată,

 Ca un cuptor surpat de vremuri, fără de vad și fără foc,

 La care nimeni nu duce aluatul proaspăt în covată

 Să-l rumenească pe-ndelete dogoarea jarului, uscată,

 Și să-l prefacă-n dulce azimi, mirositoare, ce se coc.